News Update: โลกจับตาประชุมสุดยอด ‘ไบเดน-ปูติน’ หาทางออกวิกฤตยูเครนร่วมกัน สหรัฐฯ ยื่นเงื่อนไข “รัสเซียต้องไม่บุกยูเครน” - FINNOMENA
‘ไบเดน-ปูติน’ พร้อมเจรจาหาทางออกวิกฤตยูเครนในการประชุมสุดยอดร่วมกัน ภายใต้เงื่อนไขสำคัญ “รัสเซียต้องไม่บุกยูเครน”
21 ก.พ. 2565

‘ไบเดน-ปูติน’ พร้อมเจรจาหาทางออกวิกฤตยูเครนในการประชุมสุดยอดร่วมกัน ภายใต้เงื่อนไขสำคัญ “รัสเซียต้องไม่บุกยูเครน”
เอ็มมานูเอล มาครง ปธน.ฝรั่งเศส เสนอให้มีการเจรจาระหว่างรัสเซียและสหรัฐฯ โดยหวังว่าการประชุมดังกล่าวจะนำไปสู่ทางออกของของวิกฤตความมั่นคงครั้งเลวร้ายที่สุดของยุโรปที่ดำเนินมาหลายทศวรรษ
ทางการฝรั่งเศสเผยว่า รายละเอียดของการเตรียมประชุมสุดยอดร่วมกันนั้น แอนโทนี บลิงเคน รมว.ต่างประเทศของสหรัฐฯ และ เซอร์เก ลาฟรอฟ รมว.ต่างประเทศของรัสเซีย จะหารือกันในวันพฤหัสบดีที่ 24 ก.พ. นี้
ในแถลงการณ์ยืนยันการเจรจาร่วมกัน ทำเนียบขาวระบุว่า รัสเซียกำลังเตรียมการจู่โจมยูเครนอย่างเต็มรูปแบบในเร็วๆ นี้ และสหรัฐฯ พร้อมที่จะดำเนินมาตรการขั้นเด็ดขาดซึ่งจะทำให้รัสเซียเผชิญกับผลกระทบที่รวดเร็วและร้ายแรง
ฝ่ายบริหารของไบเดนประเมินว่า รัสเซียรวบรวมทหารทั่วยูเครนแล้วกว่า 190,000 นาย ขณะที่บริษัท Maxar ของสหรัฐฯ เผยภาพถ่ายดาวเทียมชุดใหม่ที่บ่งชี้ว่ารัสเซียเตรียมความพร้อมทางทหารมากขึ้นในบริเวณใกล้ชายแดนยูเครน
ด้านปูตินกล่าวว่า ความตึงเครียดที่เพิ่มขึ้นมาจากฝั่งกองทัพยูเครน แต่ทางยูเครนออกมาปฏิเสธเรื่องนี้พร้อมกล่าวว่า รัสเซียมีส่วนร่วมในการยั่วยุเพื่อหาข้ออ้างในการแทรกแซง
ก่อนหน้านี้ รัสเซียได้ประกาศขยายเวลาการซ้อมรบทหารในเบลารุสที่มีทหารรัสเซียจำนวน 30,000 นายประจำการอยู่ซึ่งจะสิ้นสุดในวันอาทิตย์นี้ โดยเบลารุสได้ออกมาตำหนิว่าสถานการณ์ที่แย่ลงในยูเครนตะวันออกว่าเป็นเหตุผลที่ทำให้การฝึกซ้อมดำเนินต่อไป
ปธน.ฝรั่งเศสกล่าวว่า สหรัฐฯ และรัสเซียตกลงที่จะเจรจากันในรูปแบบนอร์มังดี (Normandy Format) ซึ่งเป็นกลุ่มที่ตั้งขึ้นมาเพื่อแก้ไขความขัดแย้งในยูเครนตะวันออกระหว่างผู้นำของ 4 ประเทศ คือ เยอรมนี, ฝรั่งเศส, รัสเซีย, และยูเครน
ล่าสุด แหล่งข่าวแห่งหนึ่งบอกกับสำนักข่าว CNN ว่า ขณะนี้กองกำลังรัสเซียเกือบ 75% เตรียมพร้อมที่บริเวณชายแดนยูเครนแล้ว แต่ Alexei Reznikov รมว.กลาโหมของยูเครนกล่าวว่า การโจมตีในพรุ่งนี้หรือมะรืนนี้ไม่น่าเป็นไปได้ เพราะยังไม่พบกลุ่มโจมตีของรัสเซียที่ก่อตัวขึ้นใกล้พรมแดน
อ้างอิง: https://www.bbc.com/news/world-europe-60454818 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
ยูเครน
รัสเซีย
รัสเซียยูเครน
วลาดิมีร์ ปูติน
สงครามยูเครน
โจ ไบเดน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA